3. međunarodni festival tradicijske kulture FolkoFonija održavat će se u Varaždinu od četvrtka do nedjelje, od 7. do 10. srpnja. Manifestaciju organizira Centar tradicijske kulture „Varaždin“ u suradnji s Gradom Varaždinom, Varaždinskom županijom, Koncertnim uredom u Varaždinu i Turističkom zajednicom grada Varaždina.

FolkoFoniju su u utorak, u varaždinskoj Gradskoj vijećnici, najavili članovi Uprave CTK „Varaždin“ i Organizacijskog odbora FolkoFonije Tibor Bün i Petra Habek.

– Ovo je treća godina za redom kako organiziramo FolkoFoniju sa željom da se podigne svijest o multikulturalnosti naroda, očuva hrvatska tradicijska baština te popularizira tradicijska kultura među mladima – naglasila je Petra Habunek.

Tibor Bün je dodao da festival tradicijske kulture naglasak stavlja i na folklor i na glazbeni dio s tamburaškim orkestrima i sastavima.

– Osim tradicijske glazbe bit će prezentirani i drugi dosezi tambura, od klasične do moderne glazbe. FolkoFonija ima i edukacijski segment. Naši članovi uključeni u rad dva tabora, ali smo otvoreni i za druge, prvenstveno djecu. Bit će to prilika i za upoznavanje tradicijskih instrumenata, a samo se na nekoliko mjesta u Hrvatskoj o njima i na njima može učiti. Posljednjeg dana bit će održan stručni skup na temu tradicijske kulture i odgoja i obrazovanja, koji će voditi Krešo Plantak iz našeg društva – najavio je Bün.

Članovi Centra tradicijske kulture posebno su najavili goste u Varaždinu, u četvrtak iz Novog Sada tamburaški orkestar „Vasa Jovanović“ pod vodstvom Zorana Bugarskog Brice, a u petak najbolji tamburaški orkestar u Sloveniji, „Petrove tamburaše“. Subota i nedjelja rezervirana je za gala večeri folklora. Prva je posvećena gostima iz Hrvatske, a druga gostima iz susjednih zemalja, partnerskim društvima CTK „Varaždin“ – KUD-u „Ekrem Mujkić“ Sarajevo, BiH, HKC-u Bunjevačko kolo Subotica, Srbija, Folklornom ansamblu Ungaresca, Szombathely, Mađarska, i Folklornoj skupini Prosvetnega društva Anice Černejeve Makole, Slovenija. Oni nastupaju i u Koprivnici na manifestaciji „Bakina škrinja“.

Tijekom FolkoFonije održavat će se dvodnevni Dječji tabor, od 15 do 19 sati u prostorijama CTK „Varaždin“, u četvrtak folklorni, a u petak tradicijskih glazbala. U večernjem terminu prva dva dana manifestacije na Kapucinskom trgu nastupit će najmlađi članovi CTK „Varaždin“, što će biti uvod u „Večeri tamburaške glazbe“, koje će početi u 21 sat, u četvrtak službenim otvorenjem manifestacije.

Subotnja i nedjeljna večer u 19 sati počinju svečanim mimohodom ulicama Varaždina, od prostorija CTK „Varaždin“ u Zagrebačkoj ulici 94 prema središtu grada te ulicama i trgovima varaždinske povijesne jezgre. Nastavak je u 21 sat na Kapucinskom trgu – u subotu „Gala etno večeri hrvatskog folklora“, a u nedjelju „Gala etno večeri inozemnog folklora“. Gosti dolaze iz Donje Dubrave, Županje i Nove Rače, odnosno BiH, Slovenije, Srbije i Mađarske.

Za nedjelju poslijepodne najavljen je stručni skup na temu „Primjena odgojno-obrazovnih metoda u tradicijskoj kulturi“. FolkoFoniju u nedjelju u 23 sata na Kapucinskom trgu koncertom zatvaraju Carevi.